E ardhmja e lojërave elektronike 3-dimensionale
Drejtuesit e industrisë elektronike për argëtim premtojnë se këto lojëra do të hidhen së shpejti në tregun e gjerë
Nuk ka rëndësi nëse aktualisht një individ ka apo jo në banesën e tij sistemin 3-dimensional për lojëra elektronike. Fakti është që revolucioni 3 dimensional për përdorim personal është tashmë një realitet. Teknologjia premton se përdoruesit së shpejti do të mund të shijojnë në banesat e tyre cilësinë dhe përvojën unike të pamjeve 3 dimensionale, kur luajnë lojëra elektronike. Revolucioni 3 dimensional ka marrë përmasa reale në sektorin e DVD-ve për përdorim vetjak. Kompanitë Samsung dhe Panasonic tani shesin DVD 3-dimensionale. Studio kinematografike, përfshirë Universal dhe Disney, kanë nxjerrë në treg filma si Coraline dhe Polar Express në variantin 3 dimensional. Këtë qershor stacioni amerikan i sportit ESPN do të transmetojë Kampionatin Botëror të Futbollit në variantin 3-dimensional. Por në aspektin e lojërave elektronike, konsumatorët ankohen se kostoja dhe përfitimet nuk janë në favor të përdoruesit. Për shembull për të luajtur lojën popullore “World of Warcraft” në variantin 3 dimensional, përdoruesit i duhet të blejë një kompiuter të fuqishëm me një kartë specifike për grafika, një ekran të aftë të shfaqë pamje në 3 dimensione dhe një palë syze për të perceptuar këto pamje, me një kosto totale prej disa qindra dollarësh. Por efekti është tepër impresionues dhe pikërisht aty i kanë varur shpresat drejtuesit e industrisë. Bob Dowlong është organizator i takimit: Për industrinë, kalimi në sistemin 3 dimensional është fare i thjeshtë, pasi shumica e lojërave elektronike janë realizuar që në fillim në variantin 3 dimensional. Pra e njëjta lojë që deri tani konsumatori e ka përdorur në variantin 2 dimensional, mund të përdoret në atë 3 dimensional, mjafton të kesh pajisjet e duhura. Për sa i përket kostos, në përpjekje për të nxitur tregun, kompanitë e prodhimit të lojërave po bashkëpunojnë me prodhuesit e pajisjeve elektronike për ta përhapur në treg këtë teknologji. Neil Shnaider është Drejtor i Aleancës së Lojëra 3-dimensionale Drejtuesit e këtij sektori besojnë se ky kombinim ul koston dhe sjell një penetrim më të madh në treg të kësaj industrie. Së shpejti, thonë ata, lojërat 3 dimensionale do të jenë pjesë e realitetit të zakonshëm të konsumatorit amerikan.